༈ཨོཾ་སྭསྟི།  གང་ཞིག་ཡིད་ལ་དྲན་པའི་འཆི་བདག་གི།  ། བདུད་དཔུང་མ་ལུས་རྩད་ནས་འབྱིན་མཛད་ཅིང་།  ། འཆི་མེད་དཔལ་གྱི་དངོས་གྲུབ་མཆོག་སྩོལ་བའི།  ། བླ་མ་ཚེ་དཔག་མེད་ལ་གུས་པས་འདུད།  ། བློ་བཟང་རྒྱལ་བསྟན་ལེགས་བཤད་ཀྱིས་མཚན་པའི།  ། རིན་ཆེན་དབང་རྒྱལ་འོད་ཟེར་སྟོང་འཕྲོ་བ།  ། སྲིད་རྩེར་བསྒྲེངས་མཛད་དཔལ་ལྡན་བླ་མ་གང་།  ། མི་འགྱུར་རྡོ་རྗེའི་ཁྲི་ལ་རྟག་ཏུ་བཞུགས།  ། བདུད་བཞིའི་གཡུལ་ལས་ངེས་རྒྱལ་ཆོས་ཀྱི་རྔ།  ། བརྡུངས་པས་རང་སྲིད་གདུལ་བྱའི་ཚོགས་རྣམས་ཀུན།  ། ཉོན་མོངས་གཉིད་ལས་བསླངས་ཏེ་ཐར་པའི་ལམ།  ། གསལ་བར་བྱེད་པའི་དགའ་སྟོན་ཅིར་ཡང་སྩོལ།  ། བསྟེན་ཅིང་བསྒྲུབ་པའི་ཆོས་བསྲུང་ཐམས་ཅད་ཀྱིས།  ། འཕྲིན་ལས་རྣམ་བཞི་ཐོགས་པ་མེད་བསྒྲུབས་ཏེ།  ། མགོན་འདིའི་བཞེད་དོན་མཐའ་དག་འགྲུབ་པ་ལ།  ། བར་གཅོད་ཉེར་འཚེའི་ཚོགས་རྣམས་དྲུངས་ནས་ཕྱུངས།  ། བདག་ཅག་གདུལ་བྱར་གྱུར་པའི་སྐྱེ་བོ་ཀུན།  ། གནས་སྐབས་ཚེ་རིང་ནད་མེད་དཔལ་འབྱོར་རྒྱས།  ། མཐར་ཐུག་མགོན་ཁྱོད་གང་དུ་འཚང་རྒྱ་བ།  ། དེ་ཡི་འཁོར་གྱུར་ཉོན་མོངས་དྲུངས་འབྱིན་ཤོག། ཇི་ལྟར་ཕྱོགས་དུས་ཀུན་ནས་བཀྲ་ཤིས་པ།  ། གང་དང་ལྷན་ཅིག་ཕྱོགས་བཅུའི་སངས་རྒྱས་དང་།  ། རྒྱལ་སྲས་བདེན་པ་ཆེན་པོའི་བྱིན་རླབས་ཀྱིས།  ། དགེ་མཚན་རབ་ཏུ་བཞད་པའི་ཤིས་པ་སྩོལ།  ། གཞན་ཡང་གང་དུ་འཁོད་པའི་ཡུལ་ཕྱོགས་རྣམས།  ། ནད་མུག་འཁྲུག་རྩོད་ལ་སོགས་མི་མཐུན་ཕྱོགས།  ། ཀུན་ལས་རྒྱལ་ཞིང་ཆོས་འབྱོར་ལེགས་ཚོགས་རྣམས།  ། ནམ་ཡང་མི་ནུབ་རྒྱས་པའི་དཔལ་ཐོབ་ཤོག། ཅེས་ཨེར་ཏི་ནི་མེར་ཁན་(༢༣)མཁན་པོ་རྒྱལ་མཚན་འོད་ཟེར་གྱི་བརྟན་བཞུགས་གསོལ་འདེབས་འདི་ནི།  སེ་ར་ཇ་ཁྲལ་སྒང་གི་སྐུ་སྐྱེ་བཀྲ་ཤིས་ཕུན་ཚོགས་དང་།  དགེ་སློང་འཕྲིན་ལས་དར་རྒྱས་གཉིས་ནས་འདི་ལྟ་བུ་ཞིག་དགོས་ཞེས་བསྐུལ་བ་ལྟར།  ༧ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའོ།  ། དགེ་ལེགས་འཕེལ། །  ། །